‘আলো হাতে চলিয়াছে আঁধারের যাত্রী’, বইটি যখন প্রথমবার দেখি, বুঝতে পারিনি এটি হতে পারে কোনো বিজ্ঞানের বই। রবীন্দ্রনাথের সর্বপরিচিত এই গানটি একটা বিজ্ঞানভিত্তিক বইয়ের নাম! যেখানে বিস্তৃত হয়েছে আপেক্ষিকতা, স্ট্রিং থিওরি, কোয়ান্টাম মেকানিক্সের মতো মর্ডানফিজিক্সের বিষয়গুলো। সেই স্কুল-কলেজে পড়ার সময়ে বিজ্ঞানের প্রতি যে এক গভীর ভালোবাসা তৈরি হয়েছিল, তার জন্যে আমি বাংলাদেশের অনেক প্রবীণ লেখকের অগ্রভাগে অভিজিৎ রায়কে রাখতে চাই। বিজ্ঞানের মধ্যে সাহিত্যের রস আর কুপমুণ্ডকতার সাথে এর বিরোধের যে অসামান্য সমন্বয়, তার হাতেখড়ি অভিজিৎ রায়ের ‘মুক্তমনা’ ব্লগের মাধ্যমেই হয়েছিল আমার। আমি ঋণী, ঐ আঁধারের যাত্রীজোত্যির্ময়ের কাছে। যদিও আমি ক্ষুদ্র,- এই ঋণশোধে তাই খুব মামুলি একটা প্রতিজ্ঞা করেছিলাম ‘দু বছর আগে; প্রতিবছর ছাব্বিশ ফেব্রুয়ারি আমি অভিজিৎ রায়কে উৎসর্গ করে একটা লেখা লিখব। গতবছর ‘টাও মেনিফেস্টো’ নিয়ে লিখেছিলাম। আজ তাঁকে উৎসর্গ করলাম আরেকটি লেখা।